b"\n_START_ARTICLE_\nPalatul Corner della Ca' Granda\n_START_PARAGRAPH_\nPalatul Corner della Ca' Granda, numit \xc8\x99i Ca' Corner della Ca' Granda sau simplu Palatul Corner sau Palatul Cornaro, este o cl\xc4\x83dire renascentist\xc4\x83 cu vedere la Canal Grande, \xc3\xaen sestiere San Marco din Vene\xc8\x9bia (nordul Italiei). El se afl\xc4\x83 \xc3\xaentre Palatul Minotto \xc8\x99i Casina delle Rose. \xc3\x8en prezent, \xc3\xaendepline\xc8\x99te func\xc8\x9bia de sediu al provinciei Vene\xc8\x9bia \xc8\x99i al prefectului ora\xc8\x99ului.\n_START_SECTION_\nIstoric\n_START_PARAGRAPH_\nPalatul a fost proiectat de Jacopo Sansovino, dup\xc4\x83 un incendiu care a distrus \xc3\xaen 1532 re\xc8\x99edin\xc8\x9ba anterioar\xc4\x83 a familiei Corner, Palatul Malombra, a c\xc4\x83rei prezen\xc8\x9b\xc4\x83 este atestat\xc4\x83 de planul lui Jacopo de' Barbari din secolul al XVI-lea. Relatarea acestui incendiu a fost realizat\xc4\x83 de Marin Sanudo. Proiectarea palatului Corner a fost unul dintre primele angajamente primite de arhitectul vene\xc8\x9bian Sansovino._NEWLINE_\xc3\x8en 1817, dup\xc4\x83 un alt incendiu, Andrea Corner a v\xc3\xa2ndut palatul Imperiului Austriac, care a instalat aici Delega\xc8\x9bia provincial\xc4\x83 \xc8\x99i, mai t\xc3\xa2rziu, Locotenen\xc8\x9ba Imperial\xc4\x83 (institu\xc8\x9bie similar\xc4\x83 Prefecturii). Odat\xc4\x83 ce regiunea Veneto a fost anexat\xc4\x83 la Italia \xc3\xaen 1866, palatul a fost ales ca sediu at\xc3\xa2t al provinciei Vene\xc8\x9bia, c\xc3\xa2t \xc8\x99i al prefectului s\xc4\x83u.\n_START_SECTION_\nDescriere\n_START_PARAGRAPH_\nPalatul este situat nu departe de Pia\xc8\x9ba San Marco \xc8\x99i este o cl\xc4\x83dire monumental\xc4\x83 subliniat\xc4\x83 de apelativul Ca'Granda, sp\xc4\x83rg\xc3\xa2nd unitatea cl\xc4\x83dirilor \xc3\xaenvecinate \xc8\x99i exemplific\xc3\xa2nd geniul inovator al proiectantului Jacopo Sansovino._NEWLINE_El are o fa\xc8\x9bad\xc4\x83 \xc3\xaemp\xc4\x83r\xc8\x9bit\xc4\x83 \xc3\xaen dou\xc4\x83 ordine arhitecturale orizontale. Partea de jos are o decora\xc8\x9bie rustic\xc4\x83, \xc3\xaen timp ce etajele superioare dispun de o serie de arcade mari. \xc3\x8en centru, la nivelul Canal Grande, este un portic cu trei arcade, str\xc4\x83juit de dou\xc4\x83 perechi de ferestre p\xc4\x83trate."